text
stringlengths 1
22.3k
|
|---|
མེ་མདའ་ཡང་བརྒྱབ་པ་རེད། |
ཅེས་ཁོང་གིས་ཆིག་ལབ་བརྒྱབ་སྟེ་ང་ལ་དཀྲུགས་ཙམ་བྱས་ཏེ། |
ཁྱོད་ཀྱིས་མི་དེར་དམིགས་བསལ་དོ་སྣང་ག་རེ་བྱུང་། |
ཞེས་དྲིས་པར། |
ངས་གསལ་པོ་དྲན་གསོས་མིན་ལ་མ་ལྟོས་པར། |
ཁོའི་གདོང་པར་རྨས་སྐྱོན་ཚབས་ཆེན་ཤོར་བ་ཞིག་འདུག་ཅེས་བཤད། |
མི་དེས་རང་ཉིད་ཀྱི་འགྲམ་པ་གཡོན་མར་ལག་པ་འཆང་ནས་འདི་གར་མི་འདུག་གམ། |
ཞེས་དྲིས་བྱུང་བར་ངས། |
དེ་གར་འདུག་བརྗོད་པ་ཡིན། |
ཁོས་ཁ་ལག་གང་ལྷག་པ་དེ་དག་སྟོད་ཐུང་ཐལ་མདོག་དེའི་སྦ་ཁུག་ནང་ལྡུག་བཞིན་དུ་ཁོ་ག་པར་འདུག་འགྲོ་སའི་ལམ་དེ་སྟོན་དང་། |
ད་ལྟ་རང་ཁོ་ཐུག་དགོས་འདུག་སྟེ། |
འོན་ཀྱང་ངའི་རྐང་པར་བརྒྱབ་པའི་ལྕགས་འདི་ཅ་མ་ཟིང་། |
བུ་ཁྱོད་ཀྱིས་ང་ལ་སག་རྡར་དེ་སྤྲོད་དང་། |
ཞེས་བརྗོད་བྱུང་། |
ཁོས་ང་དེར་ཡོད་པ་དང་ཁོ་རང་གི་རྐང་པ་རྨས་མ་ཁྲག་གིས་དམར་པོར་གྱུར་པ་དེར་དོ་སྣང་མ་བྱས་པར། |
རྩྭ་རློན་པའི་སྟེང་དུ་བསྡད་དེ་སྨྱོན་པ་ནང་བཞིན་རྐང་ལྕགས་དེ་གཅོད་ཀྱིན་བསྡད་སོང་། |
ཁོས་དངངས་སྐྲག་དང་འཚབ་འཚུབ་ཀྱི་ངང་ནས་དེ་འདྲ་བྱས་སྟབས། |
ང་ཡང་བསྐྱར་ཁོ་ལ་འཇིགས་སྣང་བྱུང་བ་དང་། |
ལྷག་པར་ཁྱིམ་གྱི་ཕྱི་རོལ་ཏུ་ཡུན་རིང་པོར་སྡོད་བྱེད་རྒྱུ་ལ་ཡང་འཇིགས་ཤིང་འཚེར་བ་ཞིག་བྱུང་། |
ངས་ཁོ་ལ་ང་འགྲོ་གི་ཡིན་ལབ་ཀྱང་ཁོས་དོ་སྣང་བྱས་མ་སོང་། |
དེ་འདྲ་སོང་ཙང་ངའི་བསམ་པར་ད་ཁུ་སིམ་མེར་བྲོས་ན་ཡག་ཤོས་རེད་དྲན་བྱུང་། |
ངས་ཁོ་མཐའ་མ་དེ་མཐོང་དུས་ཁོས་རང་ཉིད་ཀྱི་གདོང་དེ་པུས་མོའི་སྟེང་དུ་བཀུག་སྟེ། |
རྐང་ལྕགས་གཅོད་ཀྱིན་བསྡད་པ་དང་། |
ངས་སྨུག་པའི་གསེང་དུ་ངལ་གསོས་ཏེ་ཉན་ནས་སྡོད་སྐབས། |
སྒྲ་མཐའ་མ་དེ་སག་རྡར་གྱི་སྒྲ་དེ་ཐོས་བྱུང་།།།། |
ལེའུ་གསུམ་པ། |
རྗེས་འདེད། |
དེ་ཉིན་དགོང་ཚིགས་སྐབས་སུ་ང་ཚོར་རོགས་པ་ཁ་ཤས་ཡོད། |
ཅྰར་ཅའི་དྲུང་ཡིག་སྐུ་ཞབས་ཝུཔས྄་ལེ་དང་། |
ཇཱོ་ཡི་ཨ་ཞང་སྟེ་གྲོང་ཁྱེར་ནང་གི་ཨ་ཤོམ་ཚོང་པ་ཕྱུག་པོ། |
པིམ་པལ་ཅུག་བཅས་ཀྱང་ཞལ་ལག་ལ་ཕེབས་འདུག་ཇཱོ་དང་ང་གཉིས་ཅཱར་ཅི་ནས་འཁོར་སྐབས། |
མི་སིས་ཇཱོ་ཇཱོ་ཡི་སྐྱེ་དམན་ནི། |
གཟབ་སྤྲོས་ཡིད་དུ་འོང་བ་བརྒྱབ་སྟེ། |
གསོལ་ཅོག་བསྒྲིག་རྒྱུ་དང་ཞལ་ལག་བཟོ་རྒྱུ་སོགས་ཚང་མ་གོ་སྒྲིག་ཡིད་འཕྲོག་པ་བྱས་འདུག་འོན་ཀྱང་ད་ནང་ཞོགས་པ་རྐུན་མ་ཤོར་བའི་སྐོར་ལ་སྐད་ཆ་ཚིག་གཅིག་ཀྱང་གླེང་གི་མི་འདུག་ལྷ་ཁང་ནང་དུ་ང་ལ་སེམས་ངལ་ཆེན་པོ་ཞེ་དྲགས་བྱུང་བས། |
དེ་གར་ངས་སྡིག་པ་དག་པའི་སྨོན་ལམ་ཡང་བརྒྱབ་པ་ཡིན། |
ང་ཚོ་ཚང་མ་རྒྱ་ཅོག་གི་མཐའ་ལ་བསྐོར་ཏེ་སྡོད་རྒྱུའི་དུས་སྐབས་དེ་ལ་སླེབས། |
ང་ལ་གང་སྤྲད་པ་དེ་དག་ངས་རྨི་ལམ་རྨིས་པ་ལྟར་བཟས་པ་ཡིན། |
ཞལ་ལག་ཕལ་ཆེར་གྲུབ་པ་དང་ངའི་བསམ་པར་ང་ཐར་སོང་བསམས་བྱུང་། |
དེ་ནས་ངའི་གཅེན་མོས་མགྲོན་པོ་ཚོ་ལ་ལྷན་རྒྱས་ཚོས་ངའི་ཤ་བག་ལེབ་ནས་ཁམ་གང་རེ་ཙམ་མཆོད་ནས་ངེས་པར་དུ་བྲོ་བ་གཟིགས་གནང་རོགས། |
གསུངས་པ་དང་། |
ངས་རྒྱ་ཅོག་གི་རྐང་རྟེན་ལ་དམ་པོར་འཇུས་ཏེ་བསྡད། |
ང་རང་གི་བསམ་པར་ཁོང་ཚོར་ཤ་བག་ལེབ་ཀྱི་བྲོ་བ་མྱོང་ཐབས་བྲལ་བ་རེད་བསམས་བྱུང་ཡང་། |
ཨ་ཞང་པིམ་པལ་ཅུག་ཅེས་པ་ནི་གྲོད་པ་ཆེན་པོ། |
ལོ་བགྲེས་སོང་། |
མི་ལྷོད་ལྷོད། |
མིག་ལྟ་སྟངས་ཉོབ་ཏོ། |
ཉ་ནང་བཞིན་ཁ་ཆེན་པོ་དང་མགོ་སྐྲ་གྱེན་ལ་ཟིང་པ་དེས། |
མི་སིས་ཇཱོ། |
འོ་ཡོང་ང་། |
ང་ཚོས་གང་ཡོང་ཟས་ཆོག་ཅེས་བརྗོད་ཙང་། |
ངའི་ཨ་ལྕག་ཤ་བག་ལེབ་ལེན་པར་ཕྱིན་སོང་། |
སྐབས་དེར་སྐུ་ཞབས་པིམ་པལ་ཅུག་ནས་གྲི་དེ་ཁ་ཐུག་བཞག་པ་མཐོང་ཙང་། |
ཁྱོད་རང་ཡང་ཏོག་ཙམ་ཟོ། |
ཞེས་ཇཱོ་ཡིས་བརྗོད་བྱུང་། |
ངས་ད་ཆ་བཟོད་ཐུབ་ས་མ་རེད་བསམས་ནས་རྒྱ་ཅོག་གི་རྐང་རྟེན་གློད་ནས་བྲོས་ཕྱིན་པ་ཡིན། |
འོན་ཀྱང་སྒོ་ཕྱེས་ནས་ཕྱིར་མ་ཐོན་ཙམ་དུ་མེ་མདའ་འཁྱེར་བའི་ཉེན་རྟོག་པའི་དམག་མི་སྡེ་ཁག་ཅིག་གདོང་ཐུག་བྱུང་བ། |
ཁོང་ཚོ་གཅིག་གིས་ལག་ལྕགས་ཤིག་འཕྱར་ནས་ཁྱེད་རང་འདིར་འདུག་ག་འདི་ཁྱེད་ཀྱི་ཆེད་དུ་ཡིན། |
ཞེས་བཤད་བྱུང་། |
ང་ཚོའི་སྒོ་འགྲམ་དུ་དམག་མི་མཐོང་བ་དང་། |
ནང་གི་མི་ཚང་མ་ཡར་ལངས་ནས། |
ཟིང་འཚུབ་ལངས་པ་དང་སྦྲགས་མི་སིས་ཇཱོ་ཡང་ཐབ་ཚང་ནང་ནས་ལག་པ་སྟོང་པར་ལོག་ཡོང་ནས་ང་ཚོར་ལྟ་བཞིན་བསྡད་དེ། |
ཧང་སངས་པ་དང་བཅས་ཤ་བག་ལེབ་མི་འདུག་ཅེས་གསུངས་སོང་། |
ང་ལ་སྐད་ཆ་ཤོད་མཁན་དེ་ཉེན་རྟོག་པའི་སྡེ་དཔོན་དེ་རེད། |
ཁོང་གིས་ད་ཆ་ལག་པ་གཡས་པར་ལག་ལྕགས་འཁྱེར། |
ལག་གཡོན་མ་དེ་ངའི་དཔུང་པའི་སྟེང་དུ་བཞག་སྟེ། |
རོགས་པ་ཚོར་ཡག་པོ་བལྟས་ནས་ལྷན་རྒྱས་ཚང་མ་དགོངས་དག་ངས་བཙོན་པ་བྲོས་ཤོར་བ་ཞིག་རྗེས་འདེད་བྱེད་ཀྱི་ཡོད། |
ང་ལ་མགར་བ་ཞིག་དགོས་ཀྱི་འདུག་ཅེས་ཇཱོ་ལ་མིག་བལྟས་སོང་། |
ཁོང་གིས་དེའི་རྗེས་སུ་མུ་མཐུད་དེ། |
ལག་ལྕགས་འདིའི་སྒོ་ལྕགས་ལ་སྐྱོན་ཤོར་འདུག་འདི་ད་ལྟ་ལམ་སེང་བེད་སྤྱོད་བྱེད་རྒྱུར་དགོས་མཁོ་འདུག་ཁྱེད་རང་གིས་གཅིག་གཟིགས་གནང་ན་འཐུས་སམ། |
ཞེས་བཤད་པ་དང་། |
ཇཱོ་ཡིས་དེ་ཚོར་བལྟས་ནས་ལས་ཀ་འདིར་དུས་ཚོད་ཏོག་ཙམ་འགོར་བཟོ་འདུག་དེའི་བར་དུ་དམག་མི་ཚོ་ནང་དུ་ཕེབས་ནས་གསོལ་ཇ་བཞེས་ཏོག་མཆོད་གནང་ན། |
ཞེས་ཁོང་ཚོར་འདོད་པ་ཡོད་པ་གཞིར་བཞག་གིས་དགའ་པོའི་ངང་ནས་གསུངས་སོང་། |
ཁོང་ཚོར་ཞལ་ལག་དང་བཞེས་རག་ཕུལ་རྗེས་སྐུ་ཞབས་ཝུཔས྄་ལེ་ནས་སྡེ་དཔོན་ལགས། |
ཁྱེད་ཀྱི་དགོངས་པར་མི་ཉེས་ཅན་དེ་ཚོ་འཛིན་བཟུང་བྱེད་ཐུབ་ཀྱི་རེད་དམ། |
ཞེས་དྲིས་པར། |
སྡེ་དཔོན་དེས། |
འཛིན་བཟུང་བྱེད་ཐུབ་ཀྱི་རེད། |
ཁོང་ཚོ་ད་ལྟའང་འདམ་རྫབ་ཀྱི་ཐང་དེར་ཡོད་སྐད་འདུག་འདིར་ཡོད་པ་རྣམ་པ་ཚོས་ཁོང་ཚོའི་སུ་ཡང་མཐོང་མ་བྱུང་ངམ། |
ཞེས་དྲིས། |
ང་རང་མ་གཏོགས་ཚང་མས་ཡིད་ཆེས་ཀྱི་སྒོ་ནས་མཐོང་མ་བྱུང་བརྗོད་པ་དང་། |
ཁོང་ཚོ་སུས་ཀྱང་ངའི་སྐོར་ལ་མནོ་བསམ་འཁོར་མ་སོང་། |
དེ་ནས་ཇཱོ་ཡིས་ལས་ཀ་གྲུབ་པ་དང་ཁོ་རང་གི་ཀོཊ་ལྭ་བ་གྱོན་བཞིན་དུ་ང་ཚོ་འགའ་ཤས་དམག་མི་ཚོའི་མཉམ་དུ་ཕྱིན་ནས་འཚོལ་འདེད་ཀྱི་གྲུབ་འབྲས་ཇི་བྱུང་ལ་བལྟས་ན། |
ཞེས་དགོངས་ཚུལ་གསུངས་པར། |
སྐུ་ཞབས་པིམ་པལ་ཅུག་ནི་འགྲོ་འདོད་བྱས་མ་སོང་། |
སྐུ་ཞབས་ཝུཔས྄་ལེ་ཡིས་གལ་ཏེ་ཇཱོ་རང་འགྲོ་ན་ང་ཡང་འགྲོ་གི་ཡིན། |
གསུངས། |
ཇཱོ་ཡིས་གལ་ཏེ་གཅེན་མོར་འདོོད་པ་ཡོད་ན་ང་ཡང་འཁྲིད་ཀྱི་ཡིན་གསུངས་པར། |
ངའི་གཅེན་མོས་གལ་ཏེ་བུའི་མགོ་བོ་མེ་མདས་གཏོར་སྐྱོན་བྱུང་ན། |
ངས་བཅོས་ཐབས་བྱེད་ཀྱི་རེད་མ་བསམས་ཨང་། |
ཞེས་གསུངས་སོང་། |
ཉེན་རྟོག་པའི་སྡེ་དཔོན་དེས་ང་ཚོར་དམག་མི་ཚོའི་རྗེས་ལ་ཡོང་དགོས་པ་དང་། |
འདམ་རྫབ་ཡོད་སའི་འཁྲིས་ལ་སླེབས་ན། |
སྐད་ཆ་ཚིག་གཅིག་ཀྱང་བཤད་མི་ཆོག་པའི་བཀའ་ནན་པོ་གནང་བྱུང་། |
ང་ཚོ་ཕྱི་ལ་སླེབས་པ་དང་ངས་ཇཱོ་ལ་ཤབ་ཤུབ་ཀྱི་སྒོ་ནས་ངའི་བསམ་པར་ཁོང་ཚོ་རྙེད་ཀྱི་མ་རེད། |
བརྗོད་པར། |
ཇཱོ་ཡིས་ཀྱང་དེ་མཚུངས་ངའི་རྣ་བར། |
ཁོང་ཚོ་འདམ་རྫབ་ནས་ཐོན་ཚར་ནས་མེད་ན། |
ཕིཔ་ཁྱེད་རང་ལ་ངས་དངུལ་སྒོར་ཤི་ལིངྒ་གཅིག་སྤྲོད་ཀྱི་ཡིན། |
ཞེས་བརྗོད་བྱུང་། |
ང་ཚོས་དུར་ཁྲོད་ཟུར་གྱི་རྒྱལ་སྒོ་བརྒྱུད་དེ་འདམ་རྫབ་ཡོད་སར་མགྱོགས་པོར་འགྲོ་སྐབས། |